khistorydata/jeongjo-sjw-relations huggingface dataset:
정조 0년
假注書尹九宗書啓。臣敬奉聖旨。馳往傳諭于西部盤石坊古巡廳契領中樞府事金相福所住處。則以爲臣罪負至重。人言罔極。席藁城外。鈇銊是俟。千萬不意。史官臨宣聖諭。至命偕來。而昨冬之事。恕之以失着。言者之言。歸之於過矣。臣罪合萬死。恩出再造。以首頓地。有淚被面。以臣感泣之心。豈不欲顚倒趨命。仰瞻深墨之容。少伸戀慕之忱。而顧臣情勢。萬無束帶抗顔重入脩門之望。聖上特垂收召之恩。賤臣冒犯違逋之科。臣罪至此。尤無所逃。惟願亟被重誅。以嚴國體。以礪臣分云矣。臣旣承偕來之命。姑爲仍留之意。敢啓。答曰。知道。
정조 0년
假注書徐有成書啓。臣敬奉聖敎。馳往傳諭于西部龍山坊麻浦契奉朝賀洪鳳漢所住處。則以謂臣負罪如山。祈死不得。略陳崩迫之懇。方深瀆擾之悚。又伏奉別諭。辭旨隆摰。開釋備。至驚惶感祝。涕淚交逬。嗚呼。臣之罪。臣自知之。不待人言。萬戮猶輕。惟我殿下。曲垂全保之恩。必欲置之於可生之地。連下慰藉之敎。必欲廁於人類之中。似此曠絶之恩。於古未有。而臣獨偏被。生當隕首。死當瞑目者。卽臣今日情事也。仍念臣本以無似。猥荷先大王殊遇。三事重任。十年尸居。全昧處世。滿而不挹。心在忠君。而世或疑其負君。志欲報國。而人或責其誤國。一事二事。千錯萬錯。至若朝野讜言之未能扶護。人家後嗣之誤引他例。實爲臣沒齒之罪恨。有時循省。每切隱痛。方當一初淸明之時。以此被勘。實所甘心。緣臣命道奇險。今又遭罹罔測。俯仰慙痛。此何人哉。負罪如臣而尙此偃息。受恩如臣而猶敢違慢。王法由臣而壞。臣分由臣而虧。有臣如此。死有餘誅。只自戰懍窮阨。不知所達云。臣旣承偕來之命。姑爲仍留之意。敢啓。答曰。卿辭愈往愈懇。予心益復悵惘。命讀未半。爲卿一噫。卿之心事。予豈不知。予敎中曰慮患。曰先見。言雖略矣。畫出卿腔子中底蘊。卿應爲喜。二件自引。無乃卿過於自引。拖至此耶。予則曰過矣。惠慶宮患候。比昨有加。方議湯劑。此時豈可一向處外。尤況無趑趄之端者乎。予亦見卿久矣。卿以休戚之臣。獨無戀結之忱乎。其卽入城。仍爲入診。於惠慶宮事。更爲傳諭于洪奉朝賀。期於偕來。
정조 0년
大司諫宋翼彦。執義李重馥。司諫李獻慶。應敎鄭元始。副應敎李敬養。掌令尹長烈尹在醇。持平尹尙東。校理金履正。正言姜忱。修撰嚴思晩啓曰。文氏敢以後宮。外結尙魯。潛懷不逞之心。肆行危逼之計。究厥罪狀。妖惡極矣。決不可收其爵號。安置私第而止。請文氏按律處斷。厚謙母子之罪關宗社。憤積神人。前後三司之討。已盡窮凶之跡。凡在血氣之倫者。咸曰可誅。厚謙之竄配。其母之出第。不過溥勘。邦憲未擧。輿情愈激。請厚謙快正王法。其母依律處斷。竄配罪人洪麟漢。本以濫猾之性。濟以陰譎之行。締結厚謙。敢懷叵測之心。沮戲聽政。顯有爭抗之意。罪惡貫盈。昭布國人之耳目者。已悉於前後合辭之啓。而伏見傳敎下者。麟漢之罪狀。於是乎尤著。則勘罪之命。只止於近地竄配。公議轉激。輿情愈菀。究厥罪狀。不可溥竄而止。請礪山府竄配罪人洪麟漢絶島安置。答三司合啓曰。不允。
정조 0년
執義李重馥。司諫李獻慶。掌令尹長烈尹在醇。持平尹尙東。正言姜忱啓曰。荐棘罪人沈翔雲。本以凶孼之裔。且兼妖邪之性。得罪倫紀。爲世所棄。蝨附厚謙。受其指使。向來一書。指意陰譎。情狀叵測。合辭之請。實是嚴懲討杜亂源之意。而閱歲爭執。天討未擧。世豈有妖惡如此。而終逭王章之理者哉。移配之命。雖出於投諸遠惡之意。而三尺至嚴。不可至此而止。請大靜縣荐棘罪人沈翔雲。亟命王府。嚴鞫得情。快正王法。答兩司合啓曰。不允。
정조 0년
掌令尹長烈。持平尹尙東啓曰。趙德昌以入番掖隷。擅離番次。至於踰越宮墻之境。充軍之命。雖出於好生之德意。論其罪犯。不可充軍而止。請黑山島充軍罪人趙德昌。依律處斷。妖宦壽賢之締結一種嗜利之凶徒。爛漫和通之狀。渠旣明白納招。則豈可一日容貸於覆載之間乎。今此酌處之命。雖出於好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。答府啓曰。不允。
정조 0년
正言姜忱啓曰。黑山島充軍罪人趙德昌。身爲掖隷。乘夜踰墻。亂入深嚴之地者。論以罪犯。決難容貸。請充軍罪人趙德昌。依律處斷。綾恩君具允明。前判書具允鈺。絶島圍籬安置罪人具庠。行副司直具㢞。本以凶邪之種。謟附厚謙。腸肚相連。陰謀祕計。無不干與。及今厚謙失勢之後。允鈺旣無明白樹立。而敢爲自拔之計。肆然呈疏。謂天可欺。將此心腸。奚事不爲。此不可一日置之於城闉之內。請具允明允鈺及㢞。竝遠竄。南海縣圍籬安置罪人具庠。本以凶譎之性。兼有悖戾之行。陰結凶類。綢繆祕計。出沒閃忽。如鬼如蜮。而今其凶肚眞贓。綻露於凶賊載興文書中。所捉書札。指意叵測。情節難掩則今此酌處之命。雖出於好生之德。三尺至嚴。決難容貸。請南海縣圍籬安置罪人具庠。更令王府。嚴鞫得情。快正王法。大靜縣爲奴罪人金壽賢。以幺麽宦寺。交結士夫。終爲凶賊之根抵。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府拿鞫嚴問。依律處斷。前校理鄭義達爲都監郞廳之時。私用軍錢。如取己物。其數至於七千餘兩之多。而人畏其勢。掩覆爲事。及至今春。本監積逋現發收殺之時。始乃略略彌縫。渠若有一分畏怯之心。名以侍從。縱恣貪汚。至此之極乎。搢紳唾罵。道路傳說。當此一初之時。懲墨之政。不可不嚴請。前校理鄭義達。亟施屛裔之典。答院啓曰。鄭義達事。當問于將臣處之。
정조 0년
洪國榮。以成均館官員。以大司成意啓曰。臣依聖敎他儒勸入後。因設夕食堂。臣則退去之意。敢啓。答曰。知道。
정조 0년
獻納李謙彬疏曰。伏以皇天降割。仙馭上賓。光陰易邁。公除奄過。如喪之慟。八域惟均。臣於臺職。鐵限有素。向者冒出。寔由於義重沐浴。先公後私之義也。旋卽引嫌。略暴情勢。而僚臺處置。大違格例。其曰旣有行公。今何過引。未知前者行公者。果指誰某。而以臣之所睹記。同擬十三人。雖或有如臣之一時冒出者。輒自引避。皆蒙我大行朝禮使群工之盛德。卽許遞免。或賜勿辭之批。則處置請遞。已成通行之例。此皆耳目之所共知。通朝之所共諒者也。今獨於臣而請出者。此果何所據而發也。臣於伊時。以疏自引。見阻喉院。不得已自犯逋慢之罪。益增惶懍。適値親臨訊囚之日。他不暇顧。章皇又出。連參鞫坐。而反顧私義。已極郞當。乍出旋入。乍入旋出。雖閑仕漫職。其在處義。決不當若是。況耳目之職。何等責任。而去就苟艱。處義顚倒。自壞臺體。自損廉防。無復餘地。臣之情勢。到此尤無可言。且臣母素抱貞疾。近又添得天行重感。宿症新𧏮。一倍危劇。以此情理。實難暫時離捨。玆敢疾聲呼籲於孝理之下。伏乞聖慈。俯垂鑑諒。亟遞臣職。以存臺體。仍治臣罪。以肅朝綱。千萬幸甚。省疏具悉。十三通淸中人。行公於通淸之職。姑勿論。雖以爾言之。旣已行公於館職。則今爾所叨臺銜。卽當品納言。張皇疏辭。何其梗生。可謂無義之處義也。
정조 0년
四學儒生沈綏鎭金斗晶李義獜朴瑞源金斗陽等疏曰。伏以皇天不弔。大行大王奄棄臣民。如喪之慟。八域惟均。居諸易得。因山已卜。伏想我殿下。以出天之孝。居深墨之中。任情哭泣。玉體必損。區區下情。實不勝憂慮之至。嗚呼。今此明徽之罪。可勝誅哉。昔我孝宗大王。當天地翻覆之運。秉春秋尊攘之志。將欲匡復帝室。以明大義於天下。時則同德之臣。有若先正臣宋時烈。起自巖穴。處於賓師。契合之昭融。不下於周室之尙父。經猷之密勿。允邁於蜀主之諸葛。魚水之歡。薪膽之志。庶幾大業之有成。而天不祐我。仙馭遽陟。事雖未就。惟其所講之義。昭如日星。使環東土數千里。知有君君臣臣之倫。而得免於侏㒧左袵之歸者。莫非聖祖之化。先正之功也。於是乎先正白首窮山。不禁其風泉之痛。則乃於華陽之崖。刻以毅宗皇帝御筆。又以印本。結菴而藏之。是所謂煥章菴者也。蓋其尊周一念。炳然如丹。至死耿耿。故臨沒之際。托其門人文純公臣權尙夏。依朱文虞廟之制。倣楚老茅屋之儀。使於煥章之西。營立數間屋子。以妥神宗毅宗兩皇帝之靈而侑之。文純公體聖祖朝宗之義。念賢師付托之重。乃與文敬公臣鄭澔。悉心經紀。粤以涒灘重回之歲始建。而享之以四豆四籩之禮。噫。顧瞻神州。皇靈靡托。而惟我東方。旣是壬辰再造之地。而一區華陽。又爲先正薖軸之所。則洋洋陟降之靈。其不有感於斯。而來格於忠臣義士之祀乎。是廟之論。雖肇於先正之遺托。而是廟之創。實由於先朝之成命。肅宗大王五十年繼述。不越於寧考所秉之義。則大報之築。旣創於禁苑萬東之祀。又許其私薦。曁我大行大王。又命有司。改其傾圮。重新廟貌。賜田幾結。俾助享需。列聖崇報之典。先賢創建之義。所以追皇朝罔極之恩。寓小邦含冤之私者。可謂質鬼神而無疑。俟百世而不惑矣。是以文正公臣李縡。又於麗牲之文。盛述其所以立廟之意。以明聖主賢臣所講之大義於天下後世。苟有一毫秉彝之天者。孰敢不尊崇欽仰。而惟彼一種陰邪之徒。乃敢讎視寧廟所樹立之倫常。陰詆而陽誣者。靡不用極。至於今番明徽之凶疏而極矣。嘻噫痛矣。此豈無所自而然也。蓋宣擧。本以江都之俘虜。素蓄不滿之意。於復雪之義。敢以句踐詐延廣狂之說。誣聖祖而辱先正。其子拯。又敢刊諸板而行之世。欲以抗千古之名義。夫尊衛先正者。未必盡得先正之學。而平日濡染。不越於彝倫大體。則終爲國邊人。而宗社是賴。黨附宣擧者。未必盡有羿浞之行。而平日慣習。多在於背義蔑倫。則終爲賊邊人。而宗社幾覆焉。自辛壬而爲戊申。自戊申而爲乙亥。式至今日。醜類橫發。而至於明徽。則復述宣擧之餘論。直斥大義所在之地。乃於聖上嗣服之初。欲售其疑亂熒惑之計。嘻噫痛矣。其所爲計。經營揣摩。殊極巧慝。而其所爲說。荒亂凶悖。全不成理。皇廟之建。亶出於蜀翁伏臘之義。則不可比而同之於天子議禮制度者明矣。其所引三重之喩。不亦悖乎。至若夫子所云禮樂自天子出者。蓋亦春秋尊王之義。而中州之禮樂儀文。盡入腥膻之域。則明徽之意。果以爲今日之禮樂出於何處。而後方可謂無僭耶。禮義從賢者出。則以先正之賢。結京周之念而爲此義起之擧者。是天理人情之所不容已者也。有何僭越之懼哉。昔朱夫子作虞帝廟碑也。無所考蒼於信梧之葬。而惟以天理人倫之幸敎後世者。稱述而表章之。噫。一心帝室。夙夜不忘者。卽先正之本意。而千古石崖。寶墨如新者。卽華陽之洞。則華陽一洞山川草木。便是皇朝之天地矣。然則皇廟之設。不於華陽而果於何處耶。若使皇朝鐘簴未移。郊社如故。穆穆淸廟。薦以玉瓚。則萬東之享。何必於海隅。而噫。彼十陵之松柏無主。九廟之香火已冷。則一區乾淨之地。有此遺民之薦者。其果悖於理而害於義乎。嗚呼。人臣固無私享之典。而禮有常變。理有當否。以孝廟尊周之志。腏享於皇廟芬苾之薦者。可謂當於理而合於禮矣。明徽所云以分五廟七廟之重者。其造意遣辭。何若是絶悖也。尤所痛惡者。敢以餒而二字。比之於皇靈之不血。胡公之屬。擬之於毅王之殉社。渠若有一分人心。則何敢發於口而筆之書乎。其侮蔑之意。悖亂之辭。殆令人髮豎而眦血矣。噫。爲人臣子者。苟不知節義之可尙。則其流之害。終至於亂逆而後已。介淸嘗作排節義之論。而其身不免爲逆黨。凶積嘗斥三學士之義。而其身不免於顯戮。此事理必然之勢也。宣擧甘心爲俘。而誣毁聖朝之大義。極文飾父惡而僭擬孔子之微服。其父子徒黨之間。傳肚受腸。一轉再轉。凶逆相仍。以至於明徽之凶言。則罔極之辱。上及於皇朝兩天子。若溯其流而尋其源。執其末而究其本。則宣擧父子。安得免首惡之誅哉。臣等不勝公正之憤。玆敢沫血飮泣。齎誠痛陳於嚴廬恭默之中。伏願聖上。穆然深思。赫然威斷。先施明徽梟街之典。而亟行宣擧父子追奪之律。因以此義。明白布告於八域。以定國是。以杜禍根焉。臣等自見凶疏之後。宜卽請討之不暇。而第念館學之規。必待章甫齊會。然後始乃封章。故如是之際。自爾多日。致勤聖敎。此莫非臣等稽緩之罪。實不勝惶悚之至。臣等治疏將上之際。繼伏見前日傳敎下者。罪人明徽。特從末減。薄施刑配之典。此雖出於我聖上好生之盛德。而如此凶逆之得罪於皇朝。誣及於聖朝者。若示寬貸之意。則亂逆之徒。必將接跡而起。伏乞亟揮乾斷。夬施王章。以雪神人之憤焉。臣等無任屛營祈懇之至。謹昧死以聞。省疏具悉。明徽酌處。意亦有在。末端事。丙申處分旣定之後。何必更提。爾等退修學業。
정조 0년
幼學郭遠濟疏曰。伏以昊天降割我宗祊。大行大王奄棄臣庶。崩天之痛。率土惟均。嗚呼。今日何等時耶。仙寢在殯。至尊㷀疚。是宜上下縱縱。講究儀文。克盡大事。以恔聖主之孝思。以安先王之禮陟。而顧乃凶邪接跡。訊鞫連設。玉體久勞。衆情悲憤。至如凶人明徽之誣辱先正。又是世道之一大變怪。日昨疏儒洪履猷之批。有以見扶正斥邪之聖意。末稍處分之磊落。臣方拭目而俟矣。伏見傳敎下者。有移送秋曹。加刑正配之命。豈殿下以狂譫亂嚷之不足深誅。而乃有此薄勘耶。臣雖微如螻蟻。亦有一段憂慨之忱。不得不爲殿下一陳之。嗚呼。目今神州陸沈。六合昏濛。百年之虜運猶遲。七日之陽復無期。而惟有一脈正理之存留天壤間。則寔賴左海一隅之有大報壇萬東廟耳。苟其攝生形氣。具此心腸。則愛護尊奉。當復何極。而今乃侮毁而凌藉之。無所忌憚。是實極萬古所無之凶賊。而若其種子脈絡之所自來。則厥有久矣。惟我孝宗大王。以上聖堯舜之姿。秉春秋尊攘之義。寤寐薪膽。大義將伸。而先正臣宋時烈。實左右之。入則幄猷密勿。出則綱維振肅。殷傅漢葛。未足專美。時則尹宣擧以江都之俘虜。旣陽附而陰岐之。至其子拯。又肆爲逢蒙之反射。而若其最所忌嫉。則專在於聖祖與先正所秉執之大義。其密授徒黨。醞釀伺釁者已久矣。而及有大報之築。萬東之祠。以爲扶植綱紀。建立人極。則奸凶輩。益肆狠怒。視若一敵。向來鏡夢得志之日。旣倡毁撤萬東之論。而今此明徽。祖述宣擧。幻出鏡夢。又售此拚死逞凶之計。噫嘻痛矣。天下寧有是耶。臣謹按馬端臨文獻通考。伏羲以下帝王祠廟之在郡縣者。爲二十有五。而其中村閭祠享居多。如蜀廟村翁之薦是已。而至於靜江之虞帝廟。則先儒張栻之爲州刺史。首先改葺之。朱夫子旣載筆於繫牲之石。又作迎神送神曲以侑之。苟有一毫僭越之懼。則以彼朱張之大賢。固當申請朝家。亟謀撤去。以嚴祀典。而乃反賁飾而鋪述之耶。其所謂創設與仍舊之有異者。愚婦亦必知辨矣。至於大報之止於壇而萬東之爲廟。則亦有由焉。惟我肅宗大王。取覽先正所撰三學士傳。慨然有報祀皇朝之意。而或慮敵虜之生釁。爲此築壇之擧。蓋亦出於不得已者。而至於士林之建廟。特命勿禁。於是先正臣權尙夏。承先師之遺托。體聖祖之盛意。略設廈屋之制。以爲籩豆之所。而至於追享孝廟之論。則先正書中旣有事體未安之語。今明徽截去中間一句。捏合首尾假設之辭。而恣爲誣詆。其爲計。似巧而亦疎矣。嗚呼。肅廟設壇之擧。卽孝廟當日之志事。而逮我大行大王。又增飾壇儀。追享二帝。禮節大備。人情允協。而申命攸司。亟修萬東廟。賜田幾結以助享需。前聖後聖。一意而尊嚮之者。若是鄭重。斯文之不隳。人紀之賴持。亶在是矣。惟彼凶賊輩。素所不滿而譏議之者。專在於大壇。而猶不敢遽然直斥。則先論萬東。以爲嘗試之計。疏中許多。駕說郊廟云云。莫非以壇祀爲僭之意。而至於陳胡傡祀一段。則專指大行大王追享二帝之擧而誣詆之。其凶肚逆腸。昭不可掩。是則非直爲斯文之賊。實列朝之凶逆。皇朝之亂臣也。豈容一日稽誅。假息於覆載之間。而若其窠窟之所由本。則又不可不一遭打破。以杜亂源。伏願聖明。赫然威斷。先將明徽罪狀。布告中外。收還竄配之命。亟施藁街之典。宣擧拯父子官爵。盡行追削。以嚴國是。以戢姦宄焉。若臣蒙謏寡識。無足與聞於時論。而第臣曾祖臣始徵。受業先正之門。最被奬育。而及至晩年。陪講於先大王在邸之日。先大王嘗視以甘盤。追念而眷係者。前後備至。今此凶言。固係臣祖師淵源之地。而若其誣逼之語。實有推上於列祖曁先大王者。臣於是私痛公憤。腸崩眦血。誓不欲與此賊共生。玆敢大聲疾號。以附沐浴之義。若其瀆撓嚴廬之罪。則有不暇顧矣。臣無任屛營祈懇之至。省疏具悉。明徽酌處。意亦有在。疏末添入。故師傅句語。挽近此等士習。予嘗惡之。
정조 0년
丙申四月二十八日。兼春秋洪光一。告訃請謚請承襲兼陳奏正使行判中樞府事金致仁。副使前行戶曹參判鄭昌順狀啓。臣等一行。本月二十四日到黃州站。二十五日與書狀官臣李鎭衡及黃州牧使朴師沃。遂安郡守姜游。奏表文及咨文申文眼同査對。則別無差誤處是白乎旀。方物八十二馱。依前例改結裹。明日仍向前路緣由。竝以馳啓爲白臥乎事。
정조 0년
丙申四月二十八日。兼春秋朴行淳。刑曹啓目罪人李長煥更推啓。傳曰。獄案明白不可欺隱之事是置。更加嚴刑。期於取服爲良如敎。
정조 0년
刑曹啓目。罪人尹起等。更加嚴刑。期於得情啓。傳曰。更良訊問取服爲良如敎。
정조 0년
刑曹啓。目罪人奴金伊更推加刑啓。傳曰。更加嚴刑。期於直招爲良如敎。
정조 0년
丙申四月二十八日卯時。上御廬次。藥房入侍時。都提調金陽澤。提調徐命善。副提調洪國榮。假注書徐有成。記事官白光澤朴祐源。醫官方泰輿吳道炯徐命偉白文昌朴春源。以次進伏訖。陽澤曰。聖體。若何。上曰。感氣不差矣。陽澤曰。受灸處。症候。何如。上曰。猶未快瘳矣。陽澤曰。王大妃殿氣候。何如。上曰。一樣矣。陽澤曰。惠慶宮氣候。何如。上曰。一樣矣。陽澤曰。臣重患毒感。兼有痰入骨節之苦。以致久未入侍矣。陽澤又曰。日氣漸熱。廬次壅鬱。若於興政堂臨御。以待聖候之快復則好矣。上曰。王大妃殿處外。而予則處內。豈不未安乎。命善曰。視事時則於興政堂臨御。恐無不可矣。上曰。然則晝則當處興政堂矣。陽澤曰。目今悠悠萬事。孰有重於聖躬耶。上曰。動身厭矣。陽澤曰。運用動作。甚有效於滯症矣。陽澤仍請診候。泰輿進前診候。退伏奏曰。脈候左右三部調均。脆弱之候。亦差勝矣。道炯進前診候。退伏奏曰。脈候左右三部調均。而稍有力矣。上曰。白文昌進前。受灸處占穴。文昌進前。占穴後。上受灸二十一壯。上謂陽澤曰。罷宮之後。當自內司收稅。而所謂都掌。委之守令。如有加徵之弊。則守令猛治其罪何如。若使色吏納之。則又將有弊矣。陽澤曰。安保其更無他弊乎。上曰。紀綱解弛。不可不申飭矣。陽澤曰。綱擧則目張矣。何可每每申飭乎。陽澤又曰。今當罷宮矣。如寧嬪則有異於他貴人。己巳甲戌。亦多有效勞者矣。上曰。其時自中殿亦敬待云。不可與他後宮同。勿入壽進宮。屬之昌城尉好矣。陽澤曰。回還冬至副使李海重。以向來所遭。待命城外。旣不敢復命。故亦未行奔哭之禮。又遭其同氣之喪。而不敢往哭云矣。上曰。使之入侍。可也。命善曰。童便今日則停止耶。上曰。唯。陽澤曰。醫官之言曰。湯劑中入竹瀝兩匙。薑汁半匙。爲好云矣。上曰。具庠處分傳敎。何如。陽澤曰。書出矣。上曰。以先正之賢。何不配享於孝廟廟庭耶。陽澤曰。孝廟同德之臣。當先稱先正宋時烈。而際遇之隆盛。往牒罕與其比。固當優入於配享。而肅廟時故相臣鄭澔。在副學時。疏請配享。而命該曹覆啓。其時先臣。以禮堂覆奏曰。宋時烈之當入於孝廟朝配享。實是擧國之公論。而但臣死於其君之朝。始乃配享廟庭。若不然。有異常例。今難輕議云云。先臣素嘗尊慕先正。此議豈有他哉。第恐有流弊。爲此守經之論。蓋其委折。臣請以家間所聞仰奏矣。鄭澔平日與先臣情如兄弟。言議無不相合。獨於此事差異。故故相始有不平色。先臣曰。此於先正尊慕之心。夫豈有間。而但今之世道人心。日漸變嬗。如此罕有之擧。若不守經而輕易開路。則他日必有紛紜混淆之弊。而勢將不得防杜。然則今之所請。必不免捨經之誚。故相然其言。臣之族叔故監司臣鎭玉。是先正門人。自鄕來見先臣曰。配享之請。何故而妨啓耶。先臣曰。此之景仰先正。無異於及門之士。而竊有慮後之意。覆奏果難持。遂以酬酢於鄭澔之言言之。且曰。異日世變。此雖不及見。後死者當見之。其後十餘年間。不當請享而請之者。紛然四起。臣之族叔謂臣曰。前日慮世道之言。今果驗矣。賤臣曾聞族叔所傳之言。而亦目見混淆請享之事。故今於俯詢之下。竝此仰達矣。諸臣以次退出。
정조 0년
丙申四月二十八日辰時。上詣魂殿。朝上食陪祭入侍時。同副承旨李商巖。假注書李商球。記事官白光澤朴祐源。都廳李秉模。以次陪進。上詣魂殿中排設廳。視膳訖。入自東挾門。內侍陳設。上出自東挾門。詣盥洗所盥洗訖。詣板位上俯伏哭。在位諸臣皆哭。哭訖。上詣樽所。斟酌跪香案前三上香。獻酌訖。正箸。出自東挾門。復詣板位上俯伏哭。在位諸臣皆哭。哭訖。內侍進茶。上還廬次。諸臣以次退出。
정조 0년
丙申四月二十八日巳時。上御廬次。領議政入侍時。領議政金陽澤。右副承旨申大升。假注書李商球。記事官白光澤朴祐源。以次進伏訖。陽澤曰。大行大王君號中。有可改字矣。上曰。自此改送。似好矣。上曰。大提學李徽之入侍。賤臣承命出來。召入進前。徽之曰。臣俄與大臣。已相議改之矣。上曰。眞宗玉冊文。卿其製之乎。徽之曰。臣則不製矣。徽之曰。直自義州改書以送。亦似無妨矣。陽澤曰。自此安寶然後。可以入送矣。上曰。竹笋無一箇可用者乎。知入。賤臣承命出來入奏曰。無一箇可用者云矣。上命書傳敎曰。前訓鍊大將具善復。前從事官鄭民始入侍。上曰。冬至回還副使李海重入侍。出榻敎諸臣以次退出。
정조 0년
丙申四月二十八日巳時。上御廬次。左承旨入侍時。冬至回還副使李海重。左承旨洪國榮。假注書李商球。記事官白光澤朴祐源。以次進伏訖。上謂海重曰。卿之不參哭班過矣。上曰。卿遭同氣之慼乎。海重曰。昨年十二月矣。上曰。萬里銜命。遭公私之慟矣。仍命海重先退。上曰。首醫入侍。賤臣承命出來。首醫方泰輿召入進前。上曰。藥房人蔘。見存者幾何耶。泰輿曰。隨捧隨用。故未知幾斤見存矣。上曰。注書與首醫出去。知入以奏。賤臣承命出來。上曰。進御二神交濟湯。竹瀝三匙。薑汁半匙。自明日調進。出榻敎諸臣以次退出。
정조 0년
丙申四月二十八日午時。上御廬次。左承旨入侍時。左承旨洪國榮。假注書李商球。記事官白光澤朴祐源。以次進伏訖。國榮曰。有竹笋封進官稟處之命。而其數爲十三官之多云矣。上命書傳敎曰。各殿進上。雖或腐傷。其在恤民弊之道。宜乎參酌。莫重殯殿進上。所重何如。而無一箇不腐云。此則事未前聞。道臣從重推考。封進官。此時守令遞易。可悶。竝緘辭從重推考。陪持人。自本道科治。殯殿進上。更令封進。大殿及各殿進上。勿令改封。旣已腐傷。自本院區處。勿出朝報上曰。館掌議。誰爲之乎。知入。賤臣承命出來入奏曰。姑未差出云矣。上曰。訓將與前訓將入侍。上曰。戶曹參議入侍。賤臣承命出來。前訓將具善復。訓鍊大將張志恒。戶曹參議鄭民始召入進前。上曰。頃以宣薦覆薦事。有所下問。而訓將能欲擔當爲之。誠可謂任謗矣。志恒曰。臣豈敢避事。而但恐怨謗之不獨歸臣身。以此爲悶矣。善復曰。臣意則覆薦誠難矣。曾有尹靖柱爲名人。本以庶孼欺世。而以兩班行世。官至兵使矣。其孫欲宣薦而見阻。至有投書之變。雖一人猶且如此。況衆人乎。上命訓將。前訓將先退。命書傳敎曰。入侍戶堂。旣承下敎。到泊稅船。明日點檢。尺文卽爲成給。俾無船人留滯之弊。勿出朝報上曰。玉堂幾盡博考乎。知入。賤臣承命出來入奏曰。連爲博考。而無可據文字。故方又博考云矣。上曰。御營禁營文郞廳誰也。知入。賤臣承命出來入奏曰。御營郞廳沈豊之。禁衛郞廳李謙彬云矣。上命書李謙彬疏批訖。上曰。儒疏入之。賤臣承命出來。幼學郭遠濟上疏持入進前。上命承旨讀之。國榮讀奏訖。上命書批答。又命書學儒沈綏鎭疏批。仍下敎曰。上注書入侍。賤臣承命。注書徐有成召入進前。上命書傳敎曰。待卿入城。書啓又到。一味深引。予庸悵焉。噫。第三案事。卿固自處以妄發。而妄發有許多般。卿之本心。予豈不諒。今番獄事之後。雖謂卿以先見。可也。開釋至此。卿何邁邁。惠慶宮患候。一向彌留。卿須卽爲入城。聽我面諭事。使入侍注書。傳諭于洪奉朝賀。與之偕來。有成奉命先退。上曰。事變假注書入侍。賤臣承命出來。事變假注書尹九宗召入進前。上命書傳敎曰。聞戶曹草記。卿尙處城外云。卿之昨冬入對時。擧措可謂失着。而至於情外之言。過且過矣。卿以先朝舊臣。不可一直處外。入城亦爲入侍事。使注書傳諭于金領府事。仍與偕來。九宗奉命先退。上命書傳敎曰。史官一員待命。騎馬三匹立之。諸臣以次退出。
정조 0년
丙申四月二十八日申時。上御廬次。戶曹參議左承旨同爲入侍時。戶曹參議鄭民始。左承旨洪國榮。記事官尹翊東。記事官白光澤。記事官朴祐源。以次進伏訖。上曰。事變注書望筒。何處人乎。賤臣曰。三望皆關西人矣。上曰。何不擇差。賤臣曰。不善擇差矣。上曰。改望以入。上命國榮書傳敎曰。明日次對停。大臣禮堂與掌樂奉常提調。食後來待。又命書傳敎曰。漢車。摠護使旣以劃給事稟定。營造所役處。以三軍門車。推移取用。待新造。三軍門車子。一竝加數取用。民始先退。上曰。金領府事偕來史官書啓入來與否。知入。賤臣承命出去。以姑未入來還奏。上命退。諸臣以次退出。
정조 0년
丙申四月二十八日酉時。上御廬次。兵房承旨入侍時。左承旨洪國榮。記事官尹翊東。記事官白光澤。記事官朴祐源。以次進伏訖。上曰。注書出去。分付兵曹。頒符謄錄持入。賤臣承命持入。上曰。洪奉朝賀偕來史官書啓入來乎。知入。賤臣承命出去。以姑未入來還奏。上曰。兼春秋出去。竹泉集收議卷持入。光澤承命持入。上命國榮讀奏奉朝賀洪鳳漢偕來史官書啓。仍命書批答訖。上命退。諸臣以次退出。
정조 0년
行都承旨徐浩修受由在外。左承旨洪國榮坐。右承旨李秉鼎坐直。左副承旨徐有慶式暇。右副承旨申大升坐直。同副承旨李商巖坐。注書尹翊東仕一員未差。假注書李商球仕直。事變假注書安策別入直。
정조 0년
大殿惠慶宮中宮殿。政院玉堂。朝哭後。口傳問安。答曰。知道。
정조 0년
以承傳色口傳下敎曰。左承旨進詣南壇。奉審以來。左副承旨先農壇進詣。奉審以來。勿出朝報傳于申大升曰。司饔提調下敎安徐。該寺進排郞廳推考。
정조 0년
又傳于曰。獻納李謙彬欲爲停啓乎。牌招牌去來催促。
정조 0년
傳于洪國榮曰。今日闕啓乎。申飭。
정조 0년
傳于申大升曰。坐直承旨入侍。
정조 0년
傳于申大升曰。營建堂上明朝留待。
정조 0년
洪國榮。以魂殿都監言啓曰。本都監二房郞廳尹光孚。身病難强。久不仕進。改差。其代禮賓寺主簿洪大容差下。使之專意察任。何如。傳曰。允。
정조 0년
申大升。以吏曹言啓曰。李昌任追奪告身事。允下矣。告身依例收來。燒火之意。敢啓。傳曰。知道。
정조 0년
洪國榮。以禮曹言啓曰。徽陵齋室移建事。啓下矣。移建吉日。令日官推擇。則開基來五月十二日卯時。定礎同月十七日辰時。立柱上樑同月二十二日辰時爲吉云。以此日時擧行之意。分付。何如。傳曰。允。
정조 0년
假注書朴忠煥書啓。臣敬奉聖敎。馳往傳諭于西部龍山坊麻浦契奉朝賀洪鳳漢所住處。則以爲以臣萬死之罪。苟延一縷之命。尤慙冥頑之甚。而區區痛迫情私。惟冀上天俯照。頃者恩敎。已極萬萬銘鏤。而今於夢寐之外。別諭又宣。慰勉懇摰。驚惶感泣。益不知置身之所。惠慶宮未寧之候。下情不勝伏慮。而顧此當死賤臣之蠢動與否。非所可論。聖敎之下。只增隕越震懍而已云。臣旣承偕來之命。姑爲仍留之意。敢啓。答曰。知道。
정조 0년
又啓曰。臣敬奉聖批。更爲傳諭于西部龍山坊麻浦契奉朝賀洪鳳漢所住處。則以爲臣罪犯罔赦。尙逭王章。當死不死。震懍罔措。而前後恩敎。去益懇摯。驚惶之極。無辭仰達。只以數行連陳。感泣之忱。惟俟誅殛之命。不意別諭又降。辭敎鄭重。臣瞻天九頓。血淚被面。臣若徒恃上天之俯燭。而終無一言。則人將謂何。而臣罪尤大。故敢收飛越之魂。略暴痛迫之私。噫。臣之死罪有三案。而第一案則聖上已以先朝下敎。有所洞諭。臣不敢更爲煩陳。第二案則御藥所用。事體至重。臣非嘗藥之任。則何敢與議。而適過都提調之直所。仍其酬酢。至勸別卜定別貿易。以爲繼用羅蔘之地。則今此操切之罪。終未知其何說。而伊時都提。又以純用羅蔘陳辨。則臣之罪。自在於脫空中。而且有一言可辨者。都提若被臣操切。則都提之罪。比臣果如何耶。聖明俯悉。不須費辭。而至於第三案。嗚呼。臣自經某年以來。世道危險。人心叵測。家國之憂。未嘗暫忘于心。而以小人之腹。不能仰度聖人之心。果於私覿之時。乃敢議到於不敢言之事。其不識道理。大爲妄發之罪。雖被萬戮。臣何敢辭。而臣以割斷固守。亦有所陳。則臣之無他。庶蒙俯諒。而聖明哀臣無告。憐臣就死。敎以慮患。又敎以本心。臣雖欲十口自明。何以加此。頭戴肉骨之恩。心銘結草之願。而言者言之不已。反驅臣於戊申之黨。臣雖愚迷。愛戴我殿下。豈下於他人。而臨死之年。蒙此惡名。汚衊無餘。生亦何爲。且念臣不學無術。出入禁闥三十餘年。未能謹愼如古人。不知不覺之中。自陷罔測之罪。天地雖大。容身無所。自顧慙恧。惟願速死。而情之所迫。自爾張皇。尤增震掉。伏聞惠慶宮欠和之節。尙此彌留。區區下忱。不任伏慮。而以臣情地。近郊偃息。猶懼公議。其何忍仰憑寵眷。敢生蠢動之計哉。百爾思量。惶阨轉深。伏乞聖明。亟收史官偕來之命。俾蒙終始曲保之恩。不勝哀懇泣祝之至云矣。臣旣承偕來之命。仍留之意。敢啓。答曰。知道。
정조 0년
記事官文采五書啓。臣敬奉聖敎。馳往傳諭于西部龍山坊麻浦契奉朝賀洪鳳漢所住處。則以爲臣於席稾俟勘之中。又伏承別諭。當死賤臣。何以得此。百拜莊誦。有淚而已。惠慶宮患候之尙未快復。曷勝伏慮。念臣罪孼。罔非自作。猥荷開釋之屢勤。輒覺感惶之冞切。臣之至今寄在地上。猶恨其頑忍。尙何敢憑恃覆庇之私。冒沒趨承。以益其無忌憚之誅哉。此時王人之多日相守。亦爲臣惶懍之端。伏願亟收偕來之命。仍降斧鉞之誅。千萬至祝云矣。敢啓。答曰。知道。
정조 0년
假注書徐有成書啓。臣敬奉聖批。更爲傳諭于西部龍山坊麻浦契奉朝賀洪鳳漢所住處。則以爲前此史官之書啓。附陳感泣之忱。仍俟違慢之罪。卽於深夜。兼史又臨。傳宣聖諭。十行恩言。反覆諄勤。敎之以慮患先見。諭之以畫出腔子。此非負罪賤臣所敢承當者。奉讀未半。血涕先零。人臣之得此異渥於君父者。古有是否。感惶之極。不知死所。況伏承惠慶宮患候有加。不勝區區焦悶之至。此時召命。豈不知聖意之所在。而第臣遭罹。萬萬危懍。卽一未勘律之罪人。決不可夤緣冒沒。輕越大防。且先輩之有情勢者。雖帶藥院之任。亦有不敢進之時。是豈或昧於嘗藥之重耶。誠以分義廉防。有所參倚而然矣。況臣罪名之重。非特一時情勢之比。則豈可諉以地處之稍異。恩眷之愈降。肆然放倒。遽議變動乎。荐召之下。終未祗承者。非敢有忽於分義。乃所以畏公議也。尊國體也。臣罪至此。益無所逃云。臣旣承偕來之命。姑爲仍留之意。敢啓。答曰。知道。
정조 0년
執義李重馥。應敎鄭元始。副應敎李敬養。掌令尹長烈尹在醇。持平尹尙東。獻納李謙彬。校理金履正。修撰嚴思晩啓曰。文氏敢以後宮。外結尙魯。潛懷不逞之心。肆行危逼之計。究厥罪狀。妖惡極矣。決不可收其爵號。安置私第而止。請文氏按律處斷。答曰。不允。
정조 0년
又啓曰。厚謙母子之罪關宗社。憤積神人。前後三司之討。已盡窮凶之跡。凡在血氣之倫者。咸曰可誅。厚謙之竄配。其母之出第。不過薄勘。邦憲未擧。輿情愈激。請厚謙快正王法。其母依律處斷。答曰。不允。
정조 0년
又啓曰。竄配罪人洪麟漢。本以濫猾之性。濟以陰譎之行。締結厚謙。敢懷叵測之心。沮戲廳政。顯有爭抗之意。罪惡貫盈。昭布國人之耳目者。已悉於前後合辭之啓。而伏見傳敎下者。麟漢之罪狀。於是乎尤著。則勘罪之命。只止於近地竄配。公議轉激。輿憤愈菀。究厥罪狀。不可薄竄而止。請礪山府竄配罪人洪麟漢。絶島安置。答曰。不允。
정조 0년
執義李重馥。掌令尹長烈尹在醇。持平尹尙東。獻納李謙彬啓曰。荐棘罪人沈翔雲。本以凶孼之裔。且兼妖邪之性。得罪倫紀。爲世所棄。蝨附厚謙。受其指使。向來一書。指意陰譎。情狀叵測。合辭之請。實是嚴懲討杜亂源之意。而閱歲爭執。天討未擧。世豈有妖惡如此。而終逭王章之理者哉。移拜之命。雖出於投諸遠惡之意。而三尺至嚴。不可止此而止。請大靜縣荐棘罪人沈翔雲。亟命王府。嚴鞫得情。快正王法。答曰。不允。
정조 0년
又啓曰。妖官壽賢之締結一種嗜利之凶徒。爛漫和通之狀。渠旣明白納招。則豈可一日容貸於覆載之間乎。今此酌處之命。雖出於好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。答曰。不允。
정조 0년
獻納李謙彬啓曰。黑山島充軍罪人趙德昌。身爲掖隷。乘夜踰墻。亂入深嚴之地者。論以罪犯。決難容貸。請充軍罪人趙德昌。依律處斷。答曰。不允。
정조 0년
又啓曰。綾恩君具允明。前判書具允鈺。絶島圍籬安置罪人具庠。行副司直具㢞。本以凶邪之種。諂附厚謙。腸肚相連。陰謀祕計。無不干與。及今厚謙失勢之後。允鈺旣無明白樹立。而敢爲自拔之計。肆然呈疏。謂天可欺。將此心腸。奚事不爲。此不可一日置之於城闉之內。請具允明允鈺及㢞。竝遠竄。答曰。不允。
정조 0년
又啓曰。南海縣圍籬安置罪人具庠。本以凶譎之性。兼有悖戾之行。陰結凶類。綢繆祕謀。出沒閃倏。如鬼如蜮。而今其凶肚眞贓。綻露於凶賊載興之文書中。所捉書札。指意叵測。情節難掩。則今此酌處之命。雖出於好生之德。三尺至嚴。決難容貸。請南海縣圍籬安置罪人具庠。更令王府。嚴鞫得情。快正王法。答曰。不允。
정조 0년
又啓曰。大靜縣爲奴罪人金壽賢。以幺麽宦寺。交結士夫。終爲凶賊之根底。而況其窮凶極惡之語。故欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府。拿鞫嚴問。依律處斷。答曰。不允。
정조 0년
又啓曰。前校理鄭義達本來爲人。千不近似。自在蔭路。貪饕是事。及竊科第。以都監從事官。私犯軍需。至於六千兩之多。而人畏其勢。掩覆爲事。及至今春現發之後。尙未準納者。亦爲千餘金。則貪墨之典。不施於此輩。而將安用之哉。縉紳之唾罵。道路之傳說。固已久矣。請前校理鄭義達。先改三司之職。亟施屛裔之典。答曰。不允。
정조 0년
以全羅監司狀啓。三月令藥材進上物種中。馬藺花及玄胡索。節候尙早。未及産出。限內不得封進。惶恐待罪事。傳于申大升曰。勿待罪事。回諭。
정조 0년
漢城府右尹趙㻐疏曰。伏以臣民無祿。仙馭上賓。日月不居。夏序將半。仰惟聖孝出天。攀擗之慟。愈久愈切。下情哀慕。曷有其極。不幸此際。亂賊干紀。乃於諒闇之中。勉行刑討之政。勞玉體而煩聖憲。臣於此益不勝痛心而沫血也。仍伏念臣譾劣鈍滯。百無肖似。特一簪佩之冗調耳。曾所踐歷。罔非踰濫。而不意亞卿之擢。又在殿下嗣服之初。臣是何人。得此異恩。驚惶感激。莫知所以自措。累控懇辭。而疏旣未撤。三違召牌。而罪亦不加。適値親鞫有命。身帶獄官。不得不顚倒出肅。果然匪分之任。自速僨職之辜。愧懼悚蹙。於是益切矣。曾未幾何。甄敍如舊。半日之間。除旨聯翩。而鞫事方殷。他不暇顧。又復冒膺。今則天誅甫訖。目下無事。臣始可以言私乞免。而諉以已出。蹲而不去。則豈義分之所敢安也。且臣嘗於先朝。妄論中批之失。而臣之新資。亦出於特恩。在他人則言其不可。在臣身則視若固有。不惟自恧。人將謂何。昔當宣廟初服。文純公李滉之辭特資也。有曰博賤技也。一手虛着。全局皆敗。而況新政之擧措乎。夫以文純之大賢。其言如此。況於凡人乎。況如臣之不及凡人。又萬萬者乎。噫。大明初昇。萬化拭目。而顧此庸陋。首被寵簡。其貽累於新政。奚翅如博者之虛着也哉。抑臣又有私情之切悶者。臣之偏母。年已八耋。居常凜綴。近又添以輪感。諸症倍劇。臣之方寸煎灼。實無供仕之勢。則京兆金吾。皆不可一日虛縻。至於歸厚提調。雖是閑司。亦非如臣賤品所可句管者。伏乞聖明。俯垂諒察。將臣本兼諸任。盡行汰免。以爲公私之幸焉云云。答曰。省疏具悉。卿之陞擢。予欲試卿。卿其勿辭。救護母病。
정조 0년
注書尹翊東疏曰。伏以臣與弘文館應敎臣鄭元始。有娚妹應避之嫌。臣之所帶春秋。自在當遞之科。玆敢援例陳懇。伏乞聖慈。特許遞改。以存公格。不勝幸甚。答曰。省疏具悉。疏辭。下該曹稟處。
정조 0년
丙申四月二十九日。兼春秋朴行淳。刑曹啓目。以別監等馬。令攸司科治。當該司謁從重推考啓。傳曰。大臣分付。雖有過去之事是乎乃。渠是掖隷。不佩標信。則當初告課。已極猥濫兺不喩。大臣除良。奉命之行。兩次等馬則焉敢以發明之語納供是置。其在嚴朝廷之道。所當杖配是乎矣。常時使役之太不緩慢。曾所熟知。決杖放送爲旀。杖乙良。朔奠隔夜。贖爲良如敎。
정조 0년
丙申四月二十九日卯時。上御廬次。禮房承旨入侍時。左承旨洪國榮。記事官尹翊東。記事官白光澤。記事官朴祐源。以次進伏訖。上曰。大臣入來與否知入。賤臣承命出去。以姑未入來還奏。上命國榮書傳敎曰。召對爲之。上命退。諸臣以次退出。
정조 0년
丙申四月二十九日辰時。上御興政堂。召對入侍時。參贊官李秉鼎。侍講官李敬養。檢討官嚴思晩。假注書李商球。記事官白光澤朴祐源。以次進伏訖。敬養進讀禮記自曾子問曰。大功之喪。止大功以下者。思晩進讀。自曾子問曰相識有喪服。止擯相可也。上讀新受音訖。敬養曰。別無可達文義。而曾子於禮。無論淺深。問之不已者。蓋出於不知不措。辨之不措之義。講學之工。亦可見於此矣。以是體念。是臣區區之望也。思晩曰。臣亦別無文義之可達者。而以此章推之。禮記所論。雖近繁細。究其本則皆取得安於吾心者而爲之。以此推類。凡事之疑於心者。皆不安於心。而不安於心。則不可爲也。以疑謀勿成四字。敢爲仰勉之要矣。上曰。大功之喪。可以與於饋奠云。指己有大功之喪乎。敬養曰。然矣。上曰。不足則反之云者。何謂也。敬養曰。參於饋奠之列者不足。則以已執事者反充之謂也。上又問下番。思晩曰。臣雖見注疏。大抵不分明。而以意推之。執事者不足。則以前執事者。更爲執事之意也。上曰。參贊官之意。何如。秉鼎曰。天下諸侯之喪。斬衰者奠。士則朋友奠。而不足則取大功以下者。似以等級言之也。上曰。斬衰者皆與祭。上下同。而又曰。脫衰與奠。非禮也云者。何也。敬養曰。祭有吉凶。故似然矣。上曰。此是陳澔之注乎。思晩曰。然矣。上曰。陳澔之注。不甚分明。而注疏則亦太支離矣。上曰。五月而禫。中月而禫。鄭康成之注。王肅之注。各異。至今未定矣。秉鼎曰。今人亦有中月行禫者矣。上曰。朱子曰禮當從厚。檀弓所謂彈琴五日而不成聲云者。蓋以此也。上曰。曾子易簀。可見終于正之義而初受大夫之簀者。是甚疑晦處也。思晩曰。然矣。上曰。防墓崩之說。亦甚疑晦也。參贊官則何以知之。秉鼎曰。臣亦嘗以爲疑晦難知矣。思晩曰。此等處恐多漢儒之傳會矣。上曰。樂記流厲動蕩。諷詠以過。可見先王制禮樂之意氣像。亦可見矣。敬養曰。然矣。思晩曰。臣以爲樂記流厲動蕩。與中庸繫辭。同一文章矣。玉堂上下番先退。上曰。時任大臣入侍。賤臣承命出來。領議政金陽澤。左議政金尙喆。右議政鄭存謙。以次進伏。上曰。予之請大臣。乃景慕宮事也。存謙曰。臣持杜氏通典以來矣。上曰。與五禮儀序例卷。同爲持入。上曰。禮堂掌樂提調奉常提調入侍。出榻敎賤臣承命出來。禮曹判書鄭尙淳。掌樂提調黃景源。奉常提調蔡濟恭。召入進前。上曰。大中牢何以爲定耶。尙喆曰。通典與開元禮。惟有可據。而他無可據之文矣。上曰。祭以大夫之祭。不敢與太廟等。則似好矣。存謙曰。祭以大夫。而降太廟一等。乃是大綱領也。綱領旣定。則其他節目。乃次第事也。上曰。服色將何以爲之。尙喆曰。先定大中牢。則服色亦當隨之矣。上曰。奉審承旨入來乎。知入。賤臣承命出來入奏曰。姑不來矣。上曰。中牢則似的實矣。尙喆曰。開元禮則有俎二俎三之節。而太廟則十二籩豆矣。上曰。俎與豆異乎。景源曰。然矣。左承旨洪國榮。左副承旨徐有慶。以次進伏。國榮曰。伏奉聖旨。奉審南壇。則多有不潔之物。又招庫直。則不爲來現矣。有慶曰。臣伏奉聖旨。奉審先農壇。則別無頉處。而一年草甚長。故臣問之則以爲。報禮曹斬伐云矣。國榮有慶先退。存謙曰。開元禮。乃是諸太子廟也。比之諸太子廟則較重。而當降太廟一等矣。尙淳進樂圖。上覽訖。上曰。皇壇亦用六佾矣。陽澤曰。初有用八佾之議而不果矣。上曰。禮曹參判參議入侍。賤臣承命出來。禮曹參判沈履之。禮曹參議李東馨。召入進前。上曰。俎則置之。而籩豆則稍減。可也。尙喆曰。佾舞先爲講定。似好矣。上曰。佾舞一隊其數幾何。尙喆曰。八八六十四。六六三十六矣。上曰。佾與牲。其數當與之相升降矣。尙喆曰。祭官與祭用中朔等節。亦當講定矣。上曰。物膳事。誠可悶矣。大殿物膳。先朝減之又減。比於大妃殿物膳。或有多者。或有小者。今則大妃殿物膳。先有一定之規。然後他殿物膳。亦皆停當。大臣與禮堂稟定。可也。尙喆曰。山陵有稟定事矣。若當中用之。則虛左之計。似難矣。而虛前虛下。亦無不可。今番裁穴。當中爲之。何如。上曰。從好爲之可也。尙喆曰。弘陵表石陰記。曾已偏書。虛左方矣。今番則不必虚左方。而當中書之乎。上曰。仁顯王后喪。雖先出於肅廟。而所重在焉。故與今番有異。勿虚左方而當中書之。可也。上曰。禮判有何稟裁事乎。尙淳曰。中排設廳。頃以草家下敎。而省費則不多。而風雨可悶矣。上曰。非欲省費也。豈有造家處乎。大臣之意。何如。陽澤曰。聖敎誠然矣。上曰。以草家爲定。可也。尙淳曰。前後魂殿謄錄。俱有祭器庫名色矣。今番則何以爲之乎。敢稟。出擧條上曰。泰寧殿西行閣。旣命守僕入直。其中一間爲之。尙淳曰。前後魂殿謄錄。俱有移安廳矣。今番則姑未承下敎。何以爲之。敢稟。出擧條上曰。以爲善堂房爲之。尙淳曰。魂殿所排牧丹屛。取考庚子丁丑謄錄。皆以綃屛擧行。而補編受敎條。有以紵布爲之之敎。今番則何以爲之乎。敢稟。出擧條上曰。依補編施行。尙淳曰。取考前後謄錄。改銘旌時書寫處所。皆以正殿內擧行矣。今番則何以爲之乎。敢稟。出擧條上曰。以崇政殿爲之。尙淳曰。寶冊三層欌。今當造成。而庚子謄錄及補編諸具條。皆爲唐朱漆。而丁丑謄錄及受敎。以燔朱漆載錄。今番則何以爲之乎。敢稟。出擧條上曰。依受敎擧行。尙淳曰。來頭發靷時。宗廟永寧殿徽寧殿社稷。有告啓殯之節矣。儲慶宮。毓祥宮亦當擧行乎。出擧條上曰。一體擧行。尙淳曰。取考庚子謄錄。則初銘旌燒火處所。以崇政殿南階上爲之。今亦依此擧行。何如。出擧條上曰。依爲之。上命書注書尹翊東疏批後。諸臣以次退出。
정조 0년
丙申四月二十九日巳時。上御廬次。左承旨入侍時。左承旨洪國榮。記事官尹翊東。記事官白光澤。記事官朴祐源。以次進伏訖。上曰。頒符各司。有古有而今無者。有今有而古無者。不可以此爲準。今日內參酌磨鍊。別單書入事。分付兵曹。賤臣承命出傳。上命退。諸臣以次退出。
정조 0년
行都承旨徐浩修受由在外。左承旨洪國榮藥院直。右承旨李秉鼎坐直。左副承旨徐有慶坐。右副承旨申大升坐直。同副承旨李商巖坐。注書一員未差尹翊東藥院直。假注書徐龍輔仕直。事變假注書安策別入直。
정조 0년
上在慶熙宮泰寧殿南行閣廬次。
정조 0년
大殿惠慶宮中宮殿朝哭後。政院玉堂藥房口傳問安。答曰。知道。
정조 0년
梓宮加漆後。大殿惠慶宮中宮殿。政院玉堂單子問安。答曰。知道。
정조 0년
大殿惠慶宮中宮殿。藥房口傳問安。答曰。知道。
정조 0년
梓宮加漆後。大殿惠慶宮中宮殿。朝廷二品以上六曹堂上宗班單子問安。答曰。知道。
정조 0년
傳于申大升曰。嶺伯留待。
정조 0년
備忘記。傳于李秉鼎曰。他餘各殿輦輿。皆勿新造。以前件用之。杠井如有不足之事。慈殿輦輿。只改橫杠事。分付內司僕。以除冗費。
정조 0년
申大升啓曰。司僕提調徐命善。有稟達事。請對矣。傳曰。入侍。
정조 0년
追崇都監金寶草記。傳于申大升曰。以副本擧行。
정조 0년
申大升啓曰。今日加漆入侍時。承旨當爲備員。左承旨洪國榮。所當牌招。而拘於廳規。不得請牌。何以爲之。敢稟。傳曰。牌招。
정조 0년
傳于申大升曰。大臣禮堂上謚都監堂上追崇都監堂上營建堂上改建堂上國葬都監堂上嶺伯。入侍。
정조 0년
申大升。以禮曹言啓曰。卽接觀象監牒呈。則來五月初五日。魂殿端午奠。同日朝奠兼行事磨鍊矣。取考謄錄。則自前國恤時。因山前。若値節日。則其日朝奠兼行。已有前例。今亦依此例。原牒呈粘目以入。依禮文。百官陪祭進參之意。敢啓。傳曰。知道。
정조 0년
申大升。以國葬都監郞廳。以摠護使意啓曰。發靷及返虞時。魂帛輦空輦。平轎子。當依前例。竝以平日所御仍用。而初度習儀爲始用之矣。如或有傷損之處。則不可不預爲修補。陪來奉審之意。敢啓。傳曰。先朝常時所御輦輿。予欲乘之。魂魄輦輿。以將用於延福殿移奉時者用之。空輦。不必取色。前件仍用。平轎子常時所御者。予一己乘之。此亦外寺奉安中。將用於延福殿移奉時者用之。延福殿所用件。以肅廟所御轎輦取用。
정조 0년
申大升。以國葬都監郞廳。以摠護使意啓曰。大行大王哀冊文。付標以入之意。敢啓。傳曰。知道。
정조 0년
又以追崇都監廊廳。以都提調意啓曰。孝純王后金寶篆文。令書寫官慶尙監司李衍祥。書出正副二本以入。仰備睿覽。裁擇之意。敢啓。傳曰。知道。
정조 0년
申大升。以禮曹言啓曰。傳曰。萬寧殿所奉影幀。移奉長寧殿第三間。令禮曹知悉擧行事。命下矣。長寧殿修改吉日。卽令日官擇。則今五月二十九日辰時爲吉云。以此日時擧行。告事由。同日曉頭設行。移安同日同時。還安及還安告由事畢後。擇日擧行。所用物力。令該司。磨鍊進排。亦令本殿官員兼監役。趁卽修改。本府留守。亦爲監董畢役。而萬寧殿影幀移奉節次。待節目啓下後。擧行之意。竝以分付。何如。傳曰。允。
정조 0년
申大升。以戶曹言啓曰。惠慶宮掌苑署供上果物中。生梨乾柿。以有裕物種。換色代封事。旣承下敎。故就其該署元貢中。有裕物種。換色磨鍊。別單書入之意。敢啓。傳曰。知道。
정조 0년
假注書望。李商球汰去代。以徐龍輔爲假注書。
정조 0년
申大升。以兵曹言啓曰。五衛將曺潤根。身病猝重。勢難供職。呈然乞遞。宿衛輪番之任。不宜久曠。今姑改差。何如。傳曰。允。
정조 0년
有政。吏批。行判書徐命善進。參判尹得養牌不進。參議李在簡陳疏入啓。左承旨洪國榮進。以成胤儉爲司諫。金用謙爲刑曹參判。朴師郁爲江華經歷。李柱華爲明川府使。柳光明爲平海郡守。沈逵爲平昌縣監。白光澤爲興德縣監。李尙蕃爲機張縣監。金道淳爲獜蹄縣監。李壽彬爲懷仁縣監。姜壽仁爲金井察訪。
정조 0년
兵批。判書李徽之進。參判魚錫定病。參議李得臣病。參知李商岳入直進。同知單金時鍊。僉知三單吳儁魚有南崔孝昌。副護軍鄭允明。副司直兪恒柱。副司果李鉉相。以李行仁爲露梁別將。異景基爲甕津別將。趙惠慶爲兼司僕將。高明輝爲忠翊衛將。崔宗大爲五衛將。鄭潤弼爲訓鍊判官。李近冑爲武兼。崔擎漢爲訓鍊判官。李弘采爲北虞候。徐敬默爲登山僉使。安尙恒爲西生僉使。金光緖爲美錢僉使。李海重爲同知。
정조 0년
李秉鼎。以刑曹言啓曰。別監安復興。決杖放送而杖贖事。判下矣。依判付。杖八十收贖放送之意。敢啓。傳曰。知道。
정조 0년
執義李重馥。應敎鄭元始。副應敎李敬養。掌令尹長烈尹在醇。持平尹尙東。獻納李謙彬。校理金履正。副校理沈豊之。修撰嚴思晩啓曰。文氏。敢以後宮。外結尙魯。潛懷不逞之心。肆行危逼之計。究厥罪狀。妖惡極矣。決不可收其爵號。安置私第而止。請文氏。按律處斷。又啓曰。厚謙母子之罪關宗社。憤積神人。前後三司之討。已盡窮凶之跡。凡在血氣之倫者。咸曰可誅。厚謙之竄配。其母之出第。不過薄勘。邦憲未擧。輿情愈激。請厚謙快正王法。其母依律處斷。又啓曰。竄配罪人洪麟漢。本以濫猾之性。濟以陰譎之行。締結厚謙。敢懷叵測之心。沮戲聽政。顯有爭抗之意。罪惡貫盈。昭布國人之耳目者。已悉於前後合辭之啓。而伏見傳敎下者。麟漢之罪狀。於是乎尤著。則勘罪之命。只止於近地竄配。公議轉激。輿情愈菀。究厥罪狀。不可薄竄而止。請礪山府竄配罪人洪麟漢。絶島安置。答三司曰。不允。
정조 0년
執義李重馥。掌令尹長烈尹在醇。持平尹尙東。獻納李謙彬啓曰。荐棘罪人沈翔雲。本以凶孼之裔。且兼妖邪之性。得罪倫紀。爲世所棄。蝨附厚謙。受其指使。向來一書。指意陰譎。情狀叵測。合辭之請。實是嚴懲討杜亂源之意。而閱歲爭執。天討未擧。世豈有妖惡如此。而終逭王章之理哉。移配之命。雖出於投諸遠惡之意。而三尺至嚴。不可至此而止。請大靜縣荐棘罪人沈翔雲。亟命王府。嚴鞫得情。快正王法。答兩司曰。不允。
정조 0년
獻納李謙彬啓曰。黑山島充軍罪人趙德昌。身爲掖隷。乘夜踰墻。亂入深嚴之地者。論以罪犯。決難容貸。請充軍罪人趙德昌。依律處斷。又啓曰。綾恩君具允明。前判書具允鈺。絶島圍籬安置罪人具庠。行副司直具㢞。本以凶邪之種。諂附厚謙。腸肚相連。陰謀祕計。無不干與。及今厚謙失勢之後。允鈺。旣無明白樹立。而敢爲自拔之計。肆然呈疏。謂天可欺。將此心腸。奚事不爲。此不可一日置之於城闉之內。請具允明允鈺及㢞。竝遠竄。答曰。不允。又啓曰。南海縣圍籬安置罪人具庠。本以凶譎之性。兼有悖戾之行。陰結凶類。綢繆祕謀。出沒閃倏。如鬼如蜮。而今其凶肚眞贓。綻露於凶賊載興文書中。所捉書札。指意叵測。情節難掩。則今此酌處之命。雖出於好生之德。三尺至嚴。決難容貸。請南海縣圍籬安置罪人具庠。更令王府。嚴鞫得情。快正王法。又啓曰。大靜縣爲奴罪人金壽賢。以幺麽宦寺。結交士夫。終爲凶賊之根柢。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府。拿鞫嚴問。依律處斷。又啓曰。前校理鄭義達。本來爲人千不近似。已自蔭路。貪饕是事。及竊科第。以都監從事官。私犯軍需。至於六千兩之多。而人畏其勢。掩覆爲事。及至今春現發之後。尙未準納者。亦爲千餘金。貪墨之典。不絶於此輩。而將安用之哉。縉紳之唾罵。道路之傳說。固已久矣。請前校理鄭義達。先改三司之職。亟施屛裔之典。又啓曰。正法罪人載興之主張凶論。爛漫參涉於凶疏之狀。前後鞫訊。渠自承款。論其情節。不下於伏法諸賊。而奴孥之當律未施。憤鬱之情愈激。請正法罪人載興諸子。亟施散配之典。
정조 0년
執義李重馥。掌令尹長烈尹在醇。持平尹尙東啓曰。趙德昌。以入番掖隷。擅離番次。至於踰越宮墻之境。充軍之命。雖出於好生之德意。論其罪犯。不可充軍而止。請黑山島充軍罪人趙德昌。依律處斷。又啓曰。妖宦壽賢之締結一種嗜利之凶徒。爛漫和通之狀。渠旣明白納招。則豈可一日容貸於覆載之間乎。今此酌處之命。雖出於好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。又啓曰。正法罪人載興。主張凶論。刪潤凶疏之狀。渠旣承款則無異於載輸等諸賊。而只施知情之律。未擧奴孥之章。王法未伸。輿憤愈鬱。請正法罪人載興諸子。竝施散配之典。答府院曰。不允。載興諸子事。依啓。
정조 0년
敦寧都正李養鼎疏曰。伏以居諸易邁。公除奄過。夏序已半。殷奠又行。伏惟孝思皇皇。益復罔極。念臣。猥以無似。曩忝喉司。奏對之時。語涉妄率。擧行之際。事多稽緩。揆諸邦憲。合被重誅。而聖度包容。薄施譴罷。臣念恩訟愆。只切兢惶。曾夫幾何。特敍遽下。至以一時申飭爲敎。不數日而敦府除旨。繼降於往省先壟之日。負罪賤臣。何以得此於君父。惝怳驚感。不遑他顧。竭蹶登途。祗肅恩命。粗伸區區叩謝之忱。而第臣於敦寧。今旣代盡。則法不當冒昧仍帶。玆敢略暴微懇。冒瀆嚴廬。伏乞聖明。俯賜鑑諒。亟令該曹。照例遞改。不勝幸甚。答曰。省疏具悉。疏辭。下該曹稟處。
정조 0년
丙申五月初一日卯時。上詣魂殿。朔奠陪祭入侍時。左副承旨徐有慶。右副承旨申大升。同副承旨李商巖。記事官尹翊東。假注書李商球。記事官白光澤朴祐源。都廳林得浩李秉模。以次陪進。上詣魂殿中排設廳。視膳訖。入自東挾門。內侍陳設。上出自東挾門。詣盥洗所。盥洗訖。詣板位上。俯伏哭。在位諸臣皆哭。哭訖。上詣樽所。斟酌。跪香案前三上香。獻酌訖。正箸。出自東挾門。復詣板位上。俯伏哭。在位諸臣皆哭。哭訖。上還廬次。諸臣以次退出。
정조 0년
丙申五月初一日辰時。上御廬次。時任大臣都監堂上慶尙監司。同爲入侍時。領議政金陽澤。左議政金尙喆。右議政鄭存謙。營建堂上戶曹判書鄭弘淳。魂殿都監堂上鄭尙淳。上謚都監堂上判尹金鍾正。兵曹判書李徽之。改建堂上戶曹參判金華鎭。營造堂上禮曹參判沈履之。參議李東馨。營建堂上戶曹參議鄭民始。慶尙監司李衍祥。左副承旨徐有慶。假注書李商球。記事官白光澤朴祐源。以次進伏訖。上曰。昨日諸件事。其已消商講定否。陽澤曰。昨承下敎。與禮曹三堂相議。而樂舞牲幣等節。差加於開元禮。差減於太廟矣。上曰。奏文誤字。誠可駭矣。陽澤曰。臣等亦惶悚矣。陽澤曰。籩豆十二。別無可減之數而。以十籩十豆用之。簠簋則置之。牲用中牢。似好矣。上曰。杜氏通典入之。上曰。奉常提調入侍。賤臣承命出來。奉常提調蔡濟恭。召入進前。陽澤曰。樂之九成。以迎神曲言之。一章而已。非有九章也。存謙曰。以開元禮言之。樂有三成而終有一成。若以奇數用之。五七成。俱合於奇數矣。上曰。禮堂之意。何如。尙淳曰。五成七成。臣所不知。而以開元禮用之。似好矣。履之曰。臣不知樂意。而太廟旣用九成。則降太廟一等。似合禮意而亦有八成矣。上曰。八成用於何處耶。履之曰。社稷用八成矣。存謙曰。社稷則異於宗廟。故樂用耦數矣。東馨曰。太廟旣用九成。則降一等用之。似好矣。上曰。二十一代史。應有五成七成之文。而歷代樂志。亦應有之。禮曹參判先退。與諸玉堂。同爲博考以奏。仍命書傳敎曰。諸玉堂牌招。歷代樂志。與禮官。博考以奏。上曰。服色何以爲之。陽澤曰。服色。從上服故。聖上若袞龍袍。則百官黑圓領。聖上若絳紗袍。則百官朝服矣。上命承旨。讀嶺伯敎書。有慶讀奏訖。上曰。長寧殿雖狹。以神理人情言之。豈不慰悅乎。不必改造。而仍其勢用之。似好矣。尙喆曰。聖敎至當。不必廣其二尺矣。上命書傳敎曰。萬寧殿所奉影幀。移奉長寧殿第三間。令禮曹。知悉擧行。諸臣以次退出。
정조 0년
丙申五月初一日辰時。上詣魂殿。朝上食陪祭入侍時。左副承旨徐有慶。右副承旨申大升。同副承旨李商巖。記事官尹翊東。假注書李商球。記事官白光澤朴祐源。以次陪進。上詣魂殿中排設廳。視膳訖。入自東挾門。內侍陳設。上出自東挾門。詣盥洗所。盥洗訖。詣板位上俯伏哭。在位諸臣皆哭。哭訖。上詣樽所斟酌。跪香案前三上香。獻酌訖。正箸。出自東挾門。復詣板位上。俯伏哭。在位諸臣皆哭。哭訖。內侍進茶。禮畢後。仍行加漆時。領議政金陽澤。判府事韓翼謩。摠護使金尙喆。判府事李溵。右議政鄭存謙。都監堂上戶曹判書鄭弘淳。禮曹判書鄭尙淳。左參贊黃景源。都廳林得浩李秉模。一房郞廳南鶴聞兪漢鼎。以次進伏訖。上曰。梓宮加漆時。時原任大臣入參。出榻敎上曰。禮判入侍。尙淳進前。上曰。物膳事。何以爲之乎。尙淳曰。今方釐整矣。尙淳曰。延福殿服色。預定然後。可以擧行矣。上曰。似當用素矣。仍命書傳敎曰。延福殿上冊寶時。移奉時。神輦服色用吉用素。當否。弘文館。旣無可考之例云。令禮官。問議于時原任大臣。稟處。上曰。改建堂上入侍。賤臣承命出來。戶曹參判金華鎭。召入進前。上曰。材木何以爲之乎。華鎭曰。方待材木之畢來。欲爲分排。而以忠淸監司狀啓觀之。船隻之致敗者多矣。誠可悶矣。上曰。築墻事。何以爲之乎。華鎭曰。曾已言及于三軍門大將。則答以當相議更報云。而尙無回報矣。上曰。禮判。明日往徽寧殿。觀其床卓漆色。仍爲奉審以來。尙淳曰。奉審時。郞廳一人率去乎。上曰。依爲之。上命書傳敎曰。徽寧殿齋殿。以齋室爲之。延福殿齋殿。兼用。上顧謂尙淳曰。今日景慕宮祭物。已講定矣。籩豆則十籩十豆。牲牢則牛羊而已。豕則拔之矣。卿其作式例以進。仍命尙淳華鎭先退。上曰。改建堂上營建堂上時任大臣。留待。出榻敎上命書傳敎曰。禮曹判書留待。持物膳謄錄入侍。上還廬次。諸臣以次退出。
정조 0년
丙申五月初一日午時。上詣魂殿。晝茶禮陪祭入侍時。左副承旨徐有慶。假注書李商球。記事官白光澤朴祐源。都廳李秉模。以次陪進。上詣魂殿中排設廳。視膳訖。入自東挾門。內侍陳設。上出自東挾門。詣盥洗所盥洗訖。詣板位上。俯伏哭。在位諸臣皆哭。哭訖。上詣樽所斟酌。跪香案前三上香。獻酌正箸。出自東挾門。復詣板位上。俯伏哭。在位諸臣皆哭。哭訖。上還廬次時。有慶奏曰。領相有稟達事云。上曰。領相與禮判騎判入侍。賤臣承命出來。未及復命。上命書傳敎曰。注書亦任便耶。傳命注書汰去。
정조 0년
丙申五月初一日午時。上御廬次。領相禮曹三堂上。兵判入侍。左右相追後入侍時。領議政金陽澤。禮曹判書鄭尙淳。兵曹判書李徽之。禮曹參判沈履之。禮曹參議李東馨。左副承旨徐有慶。記事官尹翊東。記事官白光澤。記事官朴祐源。以次進伏訖。上下問尙淳等曰。樂舞節次。博考乎。履之曰。與玉堂。博考樂志等冊。則享人神。九成三成。享天神。六成八成。而五成七成。無古例矣。上曰。以三爲成故或爲三或爲九乎。陽澤曰。此則未詳。而五七。於禮無之矣。上曰。舞數亦考出乎。履之曰。天子八佾。諸侯六佾。大夫四佾。而蓋以主祭之爵位爲等級矣。我朝蠶農祭。皆用六佾。景慕宮。豈用六佾以下乎。上曰。左右相皆不出去乎。陽澤曰。在近矣。上曰。左右相入侍。賤臣承命。召入左議政金尙喆。右議政鄭存謙。進伏。上曰。信漢符。辛亥獄後。金在魯兵判時爲之。而一司中。亦有頒不頒者何也。徽之曰。吏輩則不佩矣。陽澤曰。人數甚多。定給似好矣。上曰。院隷幾何。問於注書。賤臣對曰。實隷三十五人矣。尙喆曰。以信漢符。給闕內各司。而外各司。則成給勿禁帖。無妨矣。上曰。外各司數多。何以則爲好。徽之曰。外各司。則拔其不緊處。而闕內則加給。似好矣。上曰。同是司也。而或有減處。亦似有加處。卿其出去。更爲釐正。可也。上命尙淳等進前曰。大殿物膳。無四月令。先朝只減大殿物膳。而未及釐正矣。仍命尙淳。讀奏正月令三月令。尙喆曰。大殿物膳減後。尙有載錄者矣。存謙曰。不可不査實矣。上曰。猝難爲之。詳議。可也。陽澤曰。惠廳依例會減。而不納物膳。則有虛實相蒙之弊矣。上曰。問于畿營。可也。存謙曰。貢獻之物。先定根本。何如。上曰。減者當加云乎。上曰。諸道物膳別單持入。賤臣承命持入。上命尙淳讀奏大殿進上條。上曰。丁丑以後。勿爲讀奏。尙淳曰。東北物膳之數。則異於兩南物膳之多減矣。上曰。若是減之。必有聖意矣。上曰。物或有腐傷者。暴棄天物可惜。一從先朝減例。而代封好矣。陽澤等曰。物膳釐正。自有體段矣。上曰。各殿物膳層等云乎。大妃殿物膳。有加於大殿者。宜不減矣。使戶禮惠廳堂郞。問議大臣。釐正好矣。上曰。戶禮堂多事。有可合人乎。陽澤曰。職掌之人。可爲之矣。存謙曰。禮曹參判可善爲之。戶判看檢則好矣。上曰。戶曹參判。新經嶺伯。亦好矣。存謙曰。禮曹參判。亦經完伯矣。上命有慶書傳敎曰。諸道朔膳物膳。方有釐正者。戶禮堂。與戶惠郞。同爲磨鍊節目。而兩曹判堂。俱帶都監之任。以次堂擧行。履之曰。臣旣入筵席。故敢達矣。大殿物膳。有數減者。有名色減者。加減之數。承聞下敎。然後可以釐正矣。上曰。仰體先朝恤民弊之聖意。依前減數爲之。好矣。存謙曰。國體則大殿物膳先定後。體段自可正矣。上曰。大殿物膳。先爲磨鍊。則自有推類者矣。上曰。景慕宮。當用六佾乎。陽澤等曰。中祀爲六佾矣。上曰。然則依此用之。而樂則以三成爲定。可也。尙喆曰。樂章當速製矣。上曰。速製。可也。上曰。景慕宮服色。何以爲之。而延福殿上冊寶時及移奉時。神輦服色。議定乎。尙喆曰。從素之論。外面有不安之意。從吉之論。似有可據。而姑無定論矣。上曰。神輦儀仗從吉。以從從吉之義。侍衛服色。從素。以從從素之義。似宜矣。陽澤曰。東大門路。今將修治。而濬川所。自當擧行矣。役事頗巨。宜付熟鍊之手。行副司直具善復。還差堂上。使之着實董役。何如。上曰。依爲之。出擧條上曰。行副司直具善復。濬川堂上還差。出榻敎陽澤曰。備局有司堂上。以漢城判尹金鍾正。吏曹判書徐命善。差下。何如。上曰。依爲之。出擧條上曰。漢城判尹金鍾正。吏曹判書徐命善。備局有司堂上差下。出榻敎上曰。景慕宮祭器當造成。而罇所祭器。有減數乎。陽澤曰。別無所減矣。上曰。分付都監。造成。可也。陽澤等先退。上命履之曰。物膳釐正時。東宮物膳。竝爲磨鍊。而方物物膳及京各司物膳。亦釐正。可也。上命退。諸臣以次退出。